Motoris en familielede gesoek ná Welkom-man sterfWelkom, Vrystaat (Google Maps) Die polisie in Welkom in die Vrystaat is op soek na die familielede van Nicolus Francois Grobbelaar (57) nadat hy ná ŉ motorongeluk in ŉ hospitaal aan sy beserings beswyk het. “Mnr. Grobbelaar is op 3 Maart 2017 omstreeks 21:20 na Bongani-hospitaal geneem vir mediese behandeling,” het kapt. Stephen Thakeng, woordvoerder van die polisie, gesê. “Die twee mans het gesê ŉ onbekende motor het hom gestamp.” Grobbelaar het van pyn in sy been en lyf gekla. “Hy het egter later aan sy beserings beswyk.” Volgens Thakeng is dit onbekend waar die ongeluk plaasgevind het en daar is ook nie inligting beskikbaar oor die motor wat hom getref het nie. “Dit is ook nie bekend wie die man se familielede is nie, buiten ŉ huisadres, Cornelissen 7, in ŉ onbekende buurt.” Die polisie doen ŉ geregtelike doodsondersoek. Indien enigiemand inligting het oor die ongeluk of hoe om Grobbelaar se familielede op te spoor, word hulle versoek om speurder ao Lynette Ferreira te kontak by 057 391 6263.